TEHYN PORIN SEUDUN YKSITYISALOJEN AMMATTIOSASTO RY (254)

Toimintasuunnitelma vuodelle 2013

Tehyn ammattiosasto 254 toimii Porin seutukuntien yksityissektorin tehyläisten ammatillisena yhdistyksenä ja toimii liiton antamien ohjeiden ja päätösten mukaan.

Tärkein toimintamme on jäsentemme edunvalvonta. Yksityissektorilla haasteena on erityisesti luottamushenkilöiden ja yhdyshenkilöiden saaminen mukaan toimintakentälle. Koska ammattiosaston hallituksella ja puheenjohtajalla on vain rajallinen mahdollisuus osallistua jäsentensä edunvalvontaan, ovat luottamushenkilöt merkittävässä avainasemassa. Yhdysjäsenillä on puolestaan tärkeä rooli ammattiosaston ja Tehyn toiminnan tiedottamisessa omalla työpaikalla. Yhdysjäsenten ja luottamushenkilöiden määrän lisääminen on ammattiosaston jatkuvana tavoitteena.

Ammattiosasto tarkastelee omassa toimintaympäristössään tapahtuvia muutoksia. Jäseniksi pyritään edelleen saamaan kaikki toimialueella yksityissektorilla toimivat sosiaali- ja terveydenhuollon koulutuksen saaneet Tehy-kelpoiset ammattilaiset. Vuoden 2013 aikana erityiset kohderyhmät ovat yksittäiset, yksin tai hyvin pienihenkilöstöisissä työpaikoissa työskentelevät, joiden edunvalvonta jää usein oman aktiivisuuden varaan tukihenkilöiden ja vertaistuen puuttuessa jopa kokonaan.

Ammattiosaston sääntömääräinen kevätkokous pidetään maaliskuussa. Sääntömääräinen syyskokous pidetään marras-joulukuussa. Hallitus kokoontuu tarvittaessa, noin 6-10 kertaa vuodessa. Kokoukset pyritään edelleen järjestämään jäsenten työpaikoilla, jotta hallitus voi tutustua jäsenten työoloihin edunvalvonnan tueksi. Tarvittaessa voidaan järjestää myös sähköpostikokouksia.

2013 pidettäviin liittokokouksen ja -valtuuston vaaleihin panostetaan kevään äänestysaikana kannustamalla jäseniä aktiiviseen vaalien seurantaan ja tietysti äänestämiseen. Äänestys tapahtuu jälleen sähköisesti. Kesällä pysytään aktiivisina liiton uuden puheenjohtajan valinnassa. Syksyn 2013 aikana valmistaudutaan seuraavan talven työehtosopimusneuvotteluihin.

Ammattiosaston käytettävissä oleva varallisuus käytetään aina jäsenten hyväksi. Ammatillisiin, edunvalvonta- ja järjestökoulutuksiin kannustetaan osallistumaan. Liiton ja aluetoimiston järjestämistä koulutuksista ammattiosasto maksaa tietyin edellytyksin matkakustannukset ja päivärahan, tai ansionmenetyskorvauksen, jos koulutukseen osallistumisesta on syntynyt todennettua ansionmenetystä, jota liitto ei korvaa, tai jos muuta korvausta esimerkiksi matkakustannuksista ei voi saada. Korvauksista tulee keskustella hallituksen kanssa etukäteen. Jäsenten merkkipäivien muistamisia tai muita huomiointeja ei 2013 toiminnassa erityisesti korosteta. Vuoden 2013 aikana pyritään myös kaikenlainen edunvalvonnan ulkopuolinen toiminta, ns. juhlinta, pitämään maltillisena. Ammattiosaston tarjoamat liikuntaetuudet pyritään pitämään ennallaan, kuitenkin kustannuskehitystä seuraten.

Tiedottamiseen käytetään ensisijaisesti sähköpostia. Tärkeimmistä asioista voidaan myös lähettää tavallista postia niille, joilla sähköpostiosoitetta ei ole. Kaikki oleelliset tiedotukset laitetaan aina myös ammattiosaston web-sivuille. Sivuja päivitetään aktiivisesti, jotta ajankohtaisin tieto on löydettävissä. Ammattiosasto käyttää tiedottamiseen lisäksi Tehy-lehteä, työpaikkojen ilmoitustauluja, puhelinta sekä suullista tiedottamista. Edunvalvonnasta ja siinä tapahtuvista muutoksista sekä neuvottelutilanteen kehittymisestä tiedottaa pääasiassa liitto omilla jäsensivuillaan.

Toimintaa suunnitellaan ja pyritään edelleen kehittämään jäsenten toivomusten mukaisesti.

**OLKAA MUKANA JA OSALLISTUKAA!**